Βάκαβιλ

Η Βάκαβιλ (αγγλικά: Vacaville) είναι πόλη των ΗΠΑ στην Κομητεία Σολάνο της βόρειας Καλιφόρνια. Η πόλη είναι κτισμένη σχεδόν στο μέσο της αποστάσεως μεταξύ του Σακραμέντο και του Σαν Φρανσίσκο, απέχοντας περίπου 56 χιλιόμετρα από το πρώτο και 72 από το δεύτερο. Στην απογραφή του 2010 η Βάκαβιλ είχε πληθυσμό 92.428 κατοίκους, που την καθιστά την τρίτη μεγαλύτερη πόλη της Κομητείας Σολάνο.

Ιστορία
Η πόλη ιδρύθηκε στις 13 Δεκεμβρίου 1851 από τον Γουίλιαμ ΜακΝτάνιελ πάνω σε ένα τμήμα 180 χιλιάδων στρεμμάτων του μεξικανικού ράντσου Los Putos, που είχε αγοράσει ο Μανουέλ Καβέζα Βάκα από τη μεξικανική κυβέρνησηHistory of Solano County...and histories of its cities, towns...etc. του J.P. Munro-Fraser. Wood, Alley & co., 1879, σελ. 317., από όπου και η ονομασία της («πόλη του Βάκα», το επώνυμο βεβαίως με τη σειρά του πρέρχεται από την ισπανική λέξη που σημαίνει «αγελάδα»). Ο Βάκα πούλησε αυτό το τμήμα στον ΜακΝτάνιελ.

Η πόλη ήταν σταθμός του Πόνυ Εξπρές και φιλοξένησε από νωρίς πολλές παραγωγικές επιχειρήσεις και αγροκτήματα, που ευδοκίμησαν εξαιτίας του εύφορου εδάφους.

Γεωγραφία και περιβάλλον
Η πόλη έχει συνολική έκταση 74,03 τετραγωνικών χιλιομέτρων, το 0,74% της οποίας καλύπτεται από νερά. Εκτός από ένα κανάλι και μικρά ρυάκια, το μόνο άξιο λόγου αώμα νερού στην πόλη είναι η λίμνη της Λαγκούν Βάλεϊ, εκτάσεως 420 στρεμμάτων.


Οι μη ενσωματωμένες κοινότητες του Αλεντέιλ και της Ελμίρα θεωρούνται γενικώς τμήμα της «μείζονος» Βάκαβιλ.

Στην περιοχή γύρω από την πόλη υπάρχουν μερικά σπάνια και απειλούμενα είδη φυτών, όπως τα Downingia humilis και Trifolium amoenumEnvironmental Assessment for the Green Tree Assessment District, Earth Metrics Inc Report 7690, City of Vacaville, March, 1989.

Κλίμα
Η Βάκαβιλ έχει κλίμα μεσογειακού τύπου, με θερμά, ξηρά καλοκαίρια και υγρούς χειμώνες. Το θέρος είναι σαφώς θερμότερο σε σχέση με την παραλιακή ζώνη της Καλιφόρνια. Οι χειμώνες μπορεί να είναι ψυχροί και με πολλές ομίχλες, αλλά δεν έχουν τη δριμύτητα του ηπειρωτικού κλίματος. Η άνοιξη είναι μία αρκετά ευχάριστη εποχή, χωρίς πολλές βροχές.

Σύμφωνα με την Εθνική Μετεωρολογική Υπηρεσία των ΗΠΑ η μέση μέγιστη θερμοκρασία του Ιανουαρίου στη Βάκαβιλ είναι 13,0 °C και η μέση ελάχιστη 2,6 °C. Η μέση μέγιστη θερμοκρασία του Ιουλίου είναι 35,1 °C και η μέση ελάχιστη 13,4 °C. Κατά μέσο όρο 88 ημέρες κάθε χρόνο έχουν μέγιστη θερμοκρασία ίση ή μεγαλύτερη των 32 °C, και 31 ημέρες με ελάχιστη θερμοκρασία ίση ή μικρότερη των 0 βαθμών. Το ρεκόρ υψηλότερης θερμοκρασίας στη Βάκαβιλ είναι 47 °C και σημειώθηκε στις 23 Ιουλίου 2006, ενώ το ρεκόρ χαμηλότερης θερμοκρασίας είναι −10 °C και σημειώθηκε στις 26 Δεκεμβρίου 1924.

Η μέση ετήσια βροχόπτωση στη Βάκαβιλ είναι 624 χιλιοστά. Το υγρότερο καταγεγραμμένο έτος ήταν το 1983, με 1.242 χιλιοστά, και το ξηρότερο ήταν το 2012 με 127. Η χιονόπτωση είναι σπάνια, με μετρήσιμο ύψος χιονιού άνω των 5 εκατοστών να έχει σημειωθεί τον Ιανουάριο του 1907 και τον Δεκέμβριο του 1988.

Δημογραφία
Η Βάκαβιλ έχει τον υψηλότερο αριθμό ηλεκτρικών αυτοκινήτων σε σχέση με τον πληθυσμό της από όλες τις πόλεις της ΓηςThe Reporter – Rebuilding Voltageville.

Στην απογραφή του 1960 η πόλη είχε 10.890 κατοίκους''Νέα Ελληνική Εγκυκλοπαίδεια (Χάρη Πάτση), τόμος 7, σελ. 641. Στην  απογραφή του 2000 ο πληθυσμός αυτός είχε αυξηθεί σε 88.625 κατοίκους και το 2010 σε 92.428. Ο τελευταίος πληθυσμός αντιστοιχεί σε πυκνότητα 1248,5 κατοίκων ανα τετραγωνικό χιλιόμετρο. Το 66,3% του πληθυσμού είναι λευκοί, το 10,3% Αφροαμερικανοί, το 0,9% Ινδιάνοι, το 6,1% Ασιάτες (εκ των οποίων οι μισοί σχεδόν, το 3,3%, Φιλιππινέζοι), το 8,8% άλλων φυλών και το 7,0% δήλωσαν μικτή φυλετική καταγωγή.

Το 2010 υπήρχαν 31.092 νοικοκυριά και 22.101 οικογένειες. Το 23,3% του πληθυσμού είχε ηλικία κάτω των 18 ετών, ενώ το 10,5% είχε ηλικία 65 ετών και άνω. Η διάμεση ηλικία ήταν τα 37,2 έτη. Η σχέση γυναικείου προς ανδρικό πληθυσμό ήταν 100 προς 112,5.


Οικονομία
Το διάμεσο ετήσιο εισόδημα για ένα νοικοκυριό της Βάκαβιλ το 2010 ήταν 57.667 δολάρια, ενώ το διάμεσο ετήσιο οικογενειακό εισόδημα 63.950 δολάρια. Το κατά κεφαλήν εισόδημα της πόλης είναι 21.557 δολάρια. Το 6,1% του πληθυσμού ζούσε κάτω από το όριο της φτώχειας.

Οι μεγαλύτερες βιομηχανικές εγκαταστάσεις στην πόλη ανήκουν σε εταιρείες βιοτεχνολογίας και φαρμακοβιομηχανίες. Στις 14/5/2014 η εταιρεία ICON Aircraft, που ειδικεύεται στην κατασκευή ελαφρών σπορ αεροσκαφών, ανακοίνωσε ότι θα μετέφερε όλη τη δραστηριότητά της σε νέες εγκαταστάσεις 13.000 τετρ. μέτρων στη Βάκαβιλ"ICON to relocate to Vacaville " General Aviation News, 14 Μαΐου 2014. Ανακτήθηκε στις 15/52014.

Η Βάκαβιλ φιλοξενεί δύο πολιτειακές φυλακές, με αποτέλεσμα ο μεγαλύτερος εργοδότης στην πόλη να είναι το Υπουργείο Δικαιοσύνης της Καλιφόρνια, με 2915 εργαζόμενους. Η μία είναι ειδική φυλακή-νοσοκομείο, για κρατούμενους που βρίσκονται σε θεραπευτική αγωγή.

Τουρισμός
Στη Βάκαβιλ γίνεται το ετήσιο φεστιβάλ «Vacaville Fiesta Days» με παρέλαση που περιλαμβάνει μεταξύ άλλων τις μπάντες των δημόσιων σχολείων και επίδειξη ηλεκτρικών αυτοκινήτων. Επίσης, η «Γιορτή των (Χριστουγεννιάτικων) Δένδρων» (Festival of Trees) κάθε Δεκέμβριο. Αξιοθέατο αποτελεί και το παλαιό αγρόκτημα-πάρκο Νατ Τρη (Nut Tree), με τρένο για παιδιά και ζωντανή σκακιέρα.

Αξιοσημείωτοι κάτοικοι
 Άρθουρ Άνταμς (κολλιτέχνης κόμικς)
 Μπόνι ΜακΚή (Bonnie McKee) - τραγουδίστρια της ποπ (γεννήθηκε στη Βάκαβιλ)
 Τζάκομπυ Σάντιξ (Jacoby Shaddix) – τραγουδιστής του ροκ συγκροτήματος Papa Roach
 Σίντυ Σήχαν – πολιτική ακτιβίστρια

Παραπομπές

Εξωτερικοί σύνδεσμοι

 Επίσημος ιστότοπος 
 LocalWiki
 The Reporter – η εφημερίδα της πόλης
 Το πάρκο Nut Tree 
 Στο ιστορικό κέντρο της Βάκαβιλ
 Γραφείο επισκεπτών
 Vacaville Heritage Council

Βακαβιλ